b'\n_START_ARTICLE_\nPlaze\xc4\x8da detelja\n_START_SECTION_\nOpis\n_START_PARAGRAPH_\nPlaze\xc4\x8da detelja ima od 20 do 50 cm dolgo plaze\xc4\x8de steblo, ki se na kolencih ukoreninja. Cvetovi so drobni, metuljasti in pecljati, bele ali redkeje ro\xc5\xbenate barve ter sestavljajo kroglasta socvetja. Ta imajo obi\xc4\x8dajno premer med 15 in 20 mm, pecelj pa je dolg okoli 7 cm. Listi so sestavljeni iz treh, izjemoma tudi ve\xc4\x8d listi\xc4\x8dev, ki se razvijejo na vrhu dolgih pecljev in so narobe jaj\xc4\x8dasti ter imajo drobno nazob\xc4\x8dan rob._NEWLINE_Raz\xc5\xa1irjena je po ko\xc5\xa1enicah in travnikih Evrope ter severne in zahodne Azije, kjer cveti od maja do septembra. Predstavlja pomembno krmno rastlino, v preteklosti pa se je pogosto uporabljala tudi za \xc4\x8dlove\xc5\xa1ko prehrano. Surova je sicer te\xc5\xbeko prebavljiva, zaradi \xc4\x8desar jo je pred u\xc5\xbeivanjem potrebno kuhati od 5 do 10 minut.'